3 starvsfólk at arbeiða í Eind 5 í Trivnaðardeplinum Vit sóknast eftir námsfrøðingi, sjúkrarøktarfrøðingi, heilsurøktara, fysioterapeuti ella ergoterapeuti, sum vil vera við til at bjóða borgarum ein tryggan, skipaðan, mennandi og sjálvstøðugan gerandisdag Um Eind 5 Í Almannaverkinum er Eind 5 partur av Trivnaðardeplinumfyri fólk við menningatarni, fjølbreki og øðrum brekum. Eind 5 er fyri børn, ung og vaksin við menningartarni í Suður Streymoy. Til eindina hoyrir Sambýlið í Stoffalág 64, Sambýlið í Smærugøtu 29, Sambýlið á Grønlandsvegi 59, Frítíðartilboðið í Svanga, Jolly-klubb, Bú- og Viðgerðartilboðið í Børkugøtu 2a og 2b, Frítíðartilboðið SSM og stuðulsfólk Um størvini Frítíðartilboð SSM Søkt verður eftir starvsfólki at arbeiða seinnapartar mikudag, hósdag og fríggjadag, tilsaman 15 tímar í miðal um vikuna, at byrja 16 august. Møguleiki er eisini at fáa avloysara arbeiði afturat hesum arbeiði, tá ið tørvur er á avloysara í eindini. Arbeiðsstaðurin er Frítíðartilboðið SSM á Tinghúsvegi 93. Hetta er eitt tilboð til næmingarnar eftir skúlatíð, sum ganga á Glasi í serligt skipað miðnám og til onnur ung í sama aldri. Bú- og Viðgerðartilboð í Børkugøtu 2a og 2b Søkt verður eftir starvsfólki at arbeiða 30 tímar í miðal um vikuna, talan er um eitt farloyvisstarv í tíðarskeiðnum frá 15. september 2017 til 15. august 2018 ella at byrja eftir nærri avtalu. Arbeiðsstaðurin er Bú- og Viðgerðartilboð í Børkugøtu 2a og 2b, sum er ein fyribils búfyriskipan, har 8 ung fólk búgva. Arbeiðstíðirnar eru skiftandi, dag-kvøld- og vikuskiftisvaktir. Sambýlið á Grøndlandsvegi 59 Søkt verður eftir starvsfólki at arbeiða 40 tímar í miðal um vikuna, at byrja 1. september 2017 ella eftir nærri avtalu. Arbeiðsstaðurin er Sambýlið á Grøndlandsvegi 59 har 6 fólk búgva. Arbeiðstíðirnar eru skiftandi, dag-kvøld-náttar- og vikuskiftisvaktir. Arbeiðsuppgávur Arbeiðsuppgávurnar og málini, sum arbeitt verður fram ímóti, eru at virka fyri, at borgarin fær neyðugan stuðul og umsorgan. Vit virðismeta ymiskleikar og stuðla borgarunum í at gerast so sjálvbjargin, sum fyritreytirnar hjá teimum loyva, og ráðgeva og vegleiða í persónligum viðurskiftum og teimum avbjóðingum, sum tey kunnu møta í gerandisdegnum. Saman við dugnaligum og eldhugaðum starvsfólkum skalt tú bjóða hesum borgarum ein tryggan, skipaðan og mennandi gerandisdag. Ein partur av arbeiðinum á frítíðartilboðnum og sambýlinum á Grøndlandsvegi er at luttaka í fysiskum tiltøkum m. a svimjing. Førleikakrøv Útbúgving sum námsfrøðingur, sjúkrarøktarføðingur, heilsurøktari, ergoterapeutur ella fysioterapeutur. Um eingin við nevndu útbúgvingum søkir, kann starvið verða fyribils sett við hjálparfólki. Væntanir Væntað verður, at tú ert fakliga væl fyri, og ert við til at leggja til rættis námsfrøðiliga og praktiska arbeiðið á arbeiðsplássinum. Arbeiðsuppgávurnar eru fjøltáttaðar, og tað er ein treyt, at umsøkjarin megnar at arbeiða sjálvstøðugt og viðvirka til tvørfagligt samstarv við skúla og arbeiðspláss. Vit vænta eldhugað starvsfólk, sum hava góð samstarvsevnir, eru tolin og hava eina jaliga menniskjafatan, at tú við viðurkennandi atburði fært borgaran at kenna seg virdan og tiknan í álvara. Vit vænta eisini, at tú hevur KT-førleikar á brúkarastøði. Setanar- og lønarviðurskifti Setanarøkið er Almannaverkið við tænastu í Trivnaðardeplinum-Eind 5. Tey, ið verða sett, mugu tola broytingar í starvinum, og at hetta kann verða umskipað til eisini at fevna um aðrar uppgávur.